ተቋሙ በዘንድሮ በጀት ዓመት 1 ነጥብ 2 ቢሊዮን ብር ብድር  ለመሥጠት ማቀዱን  አስታወቀ
አዲስ አበባ፤ ጥቅምት 23/ 2006 (ዋኢማ)-በዘንድሮ የበጀት ዓመት በተለያዩ ዘርፎች ለመሠማራት ለሚፈልጉ ዜጎች 1ነጥብ 2 ቢሊዮን ብር ብድር ለመሥጠት ማቀዱን  የአዲስ ብድርና ቁጠባ ተቋም አስታወቀ ። የተቋሙ የሕዝብ ግንኙነት ሃላፊ ወይዘሮ ምዕራፍ አለማየሁ ለዋልታ እንደገለጹት ብድሩ የሚሰጠው በጥቃቅንና አነስተኛ ተደራጅተውና በግል በተለያዩ የተመረጡ ዘርፎች ለሚሰማሩ 40 ሺ ዜጎች ነው።ተቋሙ በአዲስ አበባ ከተማ የሥራ አጥነት እና ድህነትን ለመቅረፍ በሚደረገው ጥረት ውስጥ ከፍተኛ አስተዋጽኦ እያደረገ መሆኑን የገለጹት ወይዘሮ ምዕራፍ የከተማዋን ነባራዊ ሁኔታ ከግምት  ውስጥ በማስገባት የሚሠጠውን  የብድርና የቁጠባ  አገልግሎት እያሳደገ ይገኛል ብለዋል ።በዘንድሮ ዓመት የመጀመሪያ ሩብ ዓመት ለ7ሺ 979 ሰዎች 237 ሚሊዮን ብር  ለመሥጠት  ታቅዶ ለ7ሺ828 ሰዎች 303 ሚሊዮን ብር በመስጠት ከዕቅድ በላይ ማሳካቱን ወይዘሮ ምዕራፍ ገልጸዋል።ብድሩ የተሰጠው በተለያዩ ዘርፎች ለተሠማሩ አንቀሳቃሾች መሆኑንና  በማኒፋክቸሪንግ፤በኮንስትራክሽን ፤በንግድና በአገልግሎት ዘርፍ የተሠማሩት ዜጎች ከፍተኛውን የብድር መጠን መውሰዳቸውን አስረድተዋል ።የአዲስ ብድርና ቁጠባ ተቋም ህብረተሰቡን ተደራሽ ለማድረግ በሁሉም ወረዳዎች ጽህፈት ቤቶችን መክፈቱን የጠቀሱት ወይዘሮ ምዕራፍ በከተማዋ  የቁጠባ ባህል እንዲስፋፋና ዜጎች አንድ ላይ ተደራጅተው ብድር አግኝተው እንዲሠሩ ለማበረታታት ቤት ለቤት ቅስቀሳ እየተደረገ ነው ብለዋል ።ማንኛውም ዜጋ የብድርና ቁጠባ አገልግሎት ከማግኘቱ በፊት በቢዝነስ ዕቅድ ላይ የሶስት ቀናት ሥልጠናና የምክር አገልግሎት እንደሚሠጥ ወይዘሮ ምዕራፍ አብራርተዋል።ተቋሙ በ2005 የበጀት ዓመት በአጠቃላይ  ለ32ሺ 650  ዜጎች   835 ሚሊዮን 670 ሺ 269  ብር ብድር  ማቅረብ  መቻሉን ገልጸዋል ።በባለፈው የበጀት ዓመት በተሠጠው የብድር አገልግሎት በተለያዩ ዘርፎች አዳዲስ የሥራ ዕድል መፍጠር እንዳስቻለ ያስረዱት ወይዘሮ ምዕራፍ በአጠቃላይ 56ሺ የሚሆኑ  ዜጎች የሥራ ዕድል እንደተፈጠረላቸው ተናግረዋል ።የአዲስ ብድርና ቁጠባ ተቋም እኤአ በ2000 ከተቋቋመበት ጊዜ ጀምሮ ለ276 ሺ 679    በጥቃቅንና አነስተኛ ኢንተርፕራይዝ መስክ ለተሠማሩ የግልና የማህበር አንቀሳቃሾች 2 ነጥብ 8 ቢሊዮን ብር ባላይ ብድር  መስጠቱን ዋልታ ኢንፎርሜሽን ማዕከል ዘግቧል ።      